Gedagte vir die dag: Vertel van God se liefde | Maroela Media
Psalm 118:1-4 – Sê vir die Here baie dankie, want Hy is goed; ja, sy liefde sal nooit ophou nie. Al die Here se kinders moet sê: " Sy liefde sal nooit ophou nie." Ja, almal wat Hom dien en aanbid, moet dit sê.
Genade is een van die wonderlikste "konsepte" ooit. Ek sit konsep doelbewus in aanhalingstekens omdat genade soveel meer is as 'n konsep. Genade is eintlik 'n Persoon – dit is Jesus Christus. Genade het die wêreld verander en doen dit steeds elke dag. Genade maak dat Christenskap nie eintlik 'n godsdiens is nie, maar 'n lewende verhouding met God, jou Vader. Elke godsdiens in die wêreld het 'n god pf gode wat deur die volgelinge behaag en plesier moet word. Die hele tyd word jy "dopgehou" en jy moet presteer om jou god tevrede te stel. Die God van die Christendom buig af na ons toe. Hy kom plant 'n kruis hier op aarde om sy verlore kinders terug te wen en hulle nog 'n kans te gee. Hy gee sy lewe sodat ons kan lewe. Dit is genade! Hierdie storie van genade en die Persoon van genade is onbekend aan duisende mense in ons land en miljoene oor die wêreld heen. Dit is my en jou verantwoordelikheid om hierdie Persoon en hierdie storie die wêreld in te neem en te sorg dat die hele wêreld daarvan kennis neem en daarvan hoor. Jesus se genade moet oorvertel word. Ons mag nie stilbly daaroor nie.
Een mens se gloeiende, persoonlike getuienis van 'n ontmoeting met God is net so goed soos 'n biblioteek vol abstrakte argumente. – Vance Havner
Gebed: Here, dankie vir U genade. Jesus, dankie dat U genade is. Maak my gehoorsaam en gee my die moed om hierdie verhaal van genade aan baie mense oor te vertel.